Windskermklipgooier kry 10 jaar tronkstrafArgieffoto ŉ 27-jarige man is vandeesweek in die Durban-streekhof gevonnis nadat hy in Februarie vanjaar ŉ motor vanaf ŉ brug met ŉ klip gegooi het. Kol. Thembeka Mbhele, provinsiale polisiewoordvoerder van KwaZulu-Natal, het Vrydag gesê die man, Nkosinathi Mthalane, is tot tien jaar tronkstraf gevonnis op aanklag van opsetlike saakbeskadiging. “Die slagoffer het op 17 Februarie omstreeks 06:45 in sy VW Polo op die N3-snelweg gery. Hy was naby die Tollgate-brug toe hy ŉ onbekende man op die brug opgemerk het. Hy was by die brug toe hy ŉ harde geluid gehoor het,” het Mbhele gesê. “Hy het besef sy windskerm is stukkend gegooi en het dadelik sy voertuig gestop. Die slagoffer en van sy passasiers het die verdagte sien weghardloop en hom agternagesit. Hulle kon daarin slaag om die man aan te keer.” Die Mayville-polisie is ontbied en het die saak ondersoek. “Met nadere ondersoek is daar vasgestel dat die beskuldigde verbind is met twee ander klipgooivoorvalle wat by die Mayville-polisie aangemeld is. Hy het sedertdien verskeie kere in die hof verskyn voor hy Donderdag gevonnis is,” het Mbhele bygevoeg.